o podpisu, v imenu Evropske unije, in začasni uporabi sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021, sporazuma med Kraljevino Norveško in Evropsko unijo o norveškem finančnem mehanizmu za obdobje 2014–2021, dodatnega protokola k sporazumu med Evropsko gospodarsko skupnostjo in Kraljevino Norveško ter dodatnega protokola k sporazumu med Evropsko gospodarsko skupnostjo in Islandijo

OBRAZLOŽITVENI MEMORANDUM

Sporazum o Evropskem gospodarskem prostoru (v nadaljnjem besedilu: Sporazum) Norveški, Islandiji in Lihtenštajnu (v nadaljnjem besedilu: države EGP-Efte) omogoča polno sodelovanje na notranjem trgu. V povezavi s tem so te tri države od začetka veljavnosti Sporazuma leta 1994 tudi prispevale k zmanjšanju gospodarskih

in socialnih neskladij v EGP v skladu s členom 115 Sporazuma. Poleg tega je Norveška prispevala z ločenim norveškim finančnim mehanizmom. Zadnji finančni mehanizmi so se iztekli 30. aprila 2014.

Glede na stalno potrebo po zmanjšanju gospodarskih

in socialnih neskladij v Evropskem gospodarskem prostoru je Svet 7. oktobra 2013 Komisijo pooblastil, da začne pogajanja z Islandijo, Lihtenštajnom in Norveško o sporazumu o prihodnjih finančnih prispevkih držav EGP-Efte, da se izboljšata ekonomska in socialna kohezija v Evropskem gospodarskem prostoru. Uradna pogajanja so se začela januarja 2014. Vzporedno, vendar ločeno od pogajanj o finančnem mehanizmu, se je začel pregled protokolov o trgovini z ribami med EU in Islandijo ter med EU in Norveško na podlagi revizijske klavzule dodatnih protokolov k sporazumom o prosti trgovini z Norveško in Islandijo.

Pogajanja so se zaključila 17. julija 2015, ko so pogajalci parafirali:

sporazum med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021 (v nadaljnjem besedilu: sporazum o finančnem mehanizmu EGP),

sporazum med Kraljevino Norveško in Evropsko unijo o norveškem finančnem mehanizmu za obdobje 2014–2021 (v nadaljnjem besedilu: sporazum z Norveško),

dodatni protokol k Sporazumu med Evropsko gospodarsko skupnostjo in Kraljevino Norveško (v nadaljnjem besedilu: protokol z Norveško) ter

dodatni protokol k Sporazumu med Evropsko gospodarsko skupnostjo in Islandijo (v nadaljnjem besedilu: protokol z Islandijo).

Priloženi predlog se nanaša na podpis in začasno uporabo sporazuma o finančnem mehanizmu EGP, sporazuma z Norveško, protokola z Norveško in protokola z Islandijo.

V skladu s sporazumom o finančnem mehanizmu EGP in sporazumom z Norveško bodo države EGP-Efte v obdobju 2014–2021 za ekonomsko in socialno kohezijo v EGP skupaj prispevale 2,8 milijarde EUR. Določen znesek finančnih sredstev bodo namenile tudi za odpravljanje brezposelnosti mladih. Ta rezultat odraža pogajalske smernice Sveta, ki omenjajo (a) „skupno povečanje“ finančnega prispevka (finančni prispevek se je v primerjavi z obdobjem 2009–2014 skupaj povečal za 11,3 %); b) morebitna nova sredstva za odpravo posledic brezposelnosti mladih; c) uporabo razdelitvenega ključa Kohezijskega sklada; d) uskladitev novega finančnega obdobja s časovnim okvirom instrumenta kohezijske politike EU (2014–2020); e) zmanjšano število prednostnih nalog v primerjavi s prejšnjim finančnim obdobjem ter f) poenostavitev izvedbenih določb.

Na podlagi pregleda protokolov o trgovini z ribami med EU in Islandijo ter med EU in Norveško so bile obema državama odobrene nove koncesije za obdobje 2014–2021. Pri teh koncesijah gre v osnovi za podaljšanje koncesij, odobrenih za obdobje 2009–2014, pri čemer: a) sta se za Islandijo rahlo povečali dve tarifni kvoti; b) so se za Norveško rahlo povečale koncesije za nekatere tarifne vrstice, za druge tarifne vrstice pa so bile prejšnje koncesije podaljšane. Norveška bo obnovila sporazum o prometu z ribami za sedem let od začetka začasne uporabe novih koncesij.

Sporazuma in protokola se začasno uporabljajo od datumov, določenih v njihovih členih, do zaključka ustreznih postopkov za njihovo ratifikacijo ali do njihove sklenitve in začetka veljavnosti.

Komisija je izid pogajanj ocenila kot zadovoljiv in Svetu predlaga, da sprejme priloženi sklep o podpisu in začasni uporabi sporazuma o finančnem mehanizmu EGP, sporazuma z Norveško, protokola z Norveško in protokola z Islandijo.

2016/0051 (NLE)

Predlog

SKLEP SVETA

o podpisu, v imenu Evropske unije, in začasni uporabi sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021, sporazuma med Kraljevino Norveško in Evropsko unijo o norveškem finančnem mehanizmu za obdobje 2014–2021, dodatnega protokola k sporazumu med Evropsko gospodarsko skupnostjo in Kraljevino Norveško ter dodatnega protokola k sporazumu med Evropsko gospodarsko skupnostjo in Islandijo